Hadith
منہ بولے بیٹوں کے بارے میں قرآن کا حکم آ جانے کے بعد جو صورت حال ایک گھرانے کے لیے پیدا ہو گئی ، اُس سے نکلنے کا ایک طریقہ رسول اللہ صلی اللہ علیہ وسلم نے اُنھیں بتایا ہے ۔ اِسے کسی مستقل حکم کی بنیاد نہیں بنایا جا سکتا۔ واقعہ یہ ہے : فجاء ت سھلۃ بنت سہیل بن عمرو القرشي ثم العامري وھي امرأۃ أبي حذیفۃ فقالت : یا رسول اللّٰہ ، إنا کنا نری سالمًا ولدًا ، وکان یأوي معي ومع أبي حذیفۃ في بیت واحد ویراني فضلاً، وقد أنزل اللّٰہ عزوجل فیھم ما قد علمت، فکیف تری فیہ؟ فقال لھا النبي صلی اللّٰہ علیہ وسلم: ’’أرضعیہ‘‘.(ابوداؤد ، رقم ۲۰۶۱) ’’ابو حذیفہ کی بیوی اور سہیل بن عمرو قرشی عامری کی بیٹی سہلہ حضور صلی اللہ علیہ وسلم کی خدمت میں حاضر ہوئیں اور عرض کیا : یارسول اللہ، ہم تو سالم کو اپنا بیٹا ہی سمجھتے تھے۔ وہ میرے اور ابوحذیفہ کے ساتھ ایک ہی گھر میں رہتا تھا اور مجھے گھر کے کپڑوں میں دیکھتا تھا۔ اللہ تعالیٰ نے جو حکم اِن لڑکوں کے متعلق نازل کیا ہے ، اُس سے آپ واقف ہیں ۔ اب بتائیے، اِس معاملے میں آپ کا کیا ارشاد ہے ؟ نبی صلی اللہ علیہ وسلم نے اُن سے فرمایا: اِسے اپنا دودھ پلادو۔‘‘ میزان